**OBRAZLOŽENJE**

Pravni temelj za donošenje Programa potpore male vrijednosti za sufinanciranje proizvodnje i objave programskih sadržaja u elektroničkim publikacijama za razdoblje 2024. - 2026. (dalje u tekstu: Program) je članak 4. alineja 1. Zakona o državnim potporama (Narodne novine 47/14 i 69/17), kojim je propisano da davatelji državnih potpora i potpora male vrijednosti izrađuju prijedloge programa državnih potpora i pojedinačnih državnih potpora iz svojeg djelokruga i dodjeljuju potpore male vrijednosti i članak 41. točka 6. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), kojim je propisano da Gradska skupština Grada Zagreba donosi programe razvoja pojedinih djelatnosti i javnih potreba od značenja za Grad Zagreb. Sukladno članku 2. stavak 1. alineja 5. Zakona o državnim potporama, potpora male vrijednosti je potpora uređena važećom uredbom Europske unije koja zbog svoga iznosa ne narušava ili ne prijeti narušavanjem tržišnog natjecanja i ne utječe na trgovinu između država članica Europske unije te ne predstavlja državnu potporu iz članka 107. stavka 1. Ugovora o funkcioniranju Europske unije. Sukladno članku 3. stavku 2. Uredbe Komisije (EU) br. 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore ukupan iznos potpore male vrijednosti koja se po državi članici dodjeljuje jednom nakladniku ne smije premašiti 300.000,00 eura tijekom bilo kojeg trogodišnjeg razdoblja. Pri tome se uzimaju u obzir sve potpore male vrijednosti bez obzira na njihov oblik ili na cilj koji se namjerava postići te neovisno o tome financira li se potpora koju dodjeljuje država članica u cijelosti ili djelomično iz sredstava koja potječu iz Europske unije.

Temeljem članka 11. stavka 1. Zakona o pravu na pristup informacijama (Narodne novine 25/13, 85/15, 69/22), jedinice lokalne i područne (regionalne) samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba. Prijedlogom Programa utvrđuju se uvjeti, kriteriji i postupak dodjele potpore male vrijednosti za sufinanciranje proizvodnje i objave programskih sadržaja u programima nakladnika elektroničkih publikacija sa sjedištem u Gradu Zagrebu koji su od interesa za Grad Zagreb i za ostvarivanje javnosti rada Gradske skupštine Grada Zagreba. Provedbom Programa u programskim bi se sadržajima nakladnika elektroničkih publikacija promicale, poticale i obrađivale teme od osobitog interesa za građane grada Zagreba, teme u vezi s radom Gradske skupštine Grada Zagreba, upravnih tijela Grada Zagreba i drugih pravnih osoba koje obavljaju javnu službu, teme kojima se potiče rasprava o odlukama navedenih tijela koje izravno utječu na kvalitetu života građana, teme kulturnog i umjetničkog stvaralaštva, kulturne raznolikosti, razvoja sporta, teme odgoja i obrazovanja, razvoja znanosti, teme o zdravstvenoj i socijalnoj zaštiti građana i zaštiti okoliša, teme kojima se potiče dijalog, društvena jednakost i tolerancija, teme relevantne za različite društvene skupine u svrhu stvaranja inkluzivnog okruženja (nezaposlene osobe, ekonomski deprivirane osobe, osobe s invaliditetom, osobe starije životne dobi, branitelji, mladi, pripadnici etničkih manjina, rodnih i drugih identiteta) te ostale teme koje pridonose pravu građana Grada Zagreba na javno informiranje. Također bi se poticao pluralizam tema u programskim sadržajima nakladnika te jačanje profesionalnih kapaciteta novinara, poboljšavanje uvjeta rada i razvoja organizacijskih kapaciteta u lokanim medijima.

Prijedlogom Programa predviđeno je da će se sufinancirati nakladnici elektroničkih publikacija (portali) koji su upisani u Upisnik pružatelja elektroničkih publikacija koje vodi Vijeće za elektroničke medije, koji imaju registrirano sjedište u Gradu Zagrebu, koji objavljuju programske sadržaje od interesa za Grad Zagreb, u skladu s ciljevima Programa i koji nisu elektroničke inačice tiskanih, televizijskih, radijskih i drugih medija. Pravo na dodjelu potpore male vrijednosti ne mogu ostvariti nakladnici elektroničkih publikacija koji su za iste programske sadržaje ostvarili potporu za sufinanciranje iz sredstava Fonda za poticanje pluralizma i raznovrsnosti elektroničkih medija, državnog proračuna, proračuna Europske unije ili proračuna Grada Zagreba, koji su u likvidaciji, u stečajnom ili predstečajnom postupku, koji imaju nepodmirenih obveza prema Gradu Zagrebu, koji imaju nepodmirenih obveza prema zaposlenicima, kojima je Vijeće za elektroničke medije izreklo opomenu unatrag 24 mjeseca od objave javnog poziva ili koji su u istom razdoblju prekršajno kažnjeni na temelju pravomoćne sudske odluke zbog kršenja odredaba Zakona o elektroničkim medijima te kojima (nakladniku ili osobi ovlaštenoj po zakonu za zastupanje) je izrečena pravomoćna osuđujuća presuda za jedno ili više kaznenih djela: javno poticanje na nasilje i mržnju, primanje mita u gospodarskom poslovanju, davanje mita u gospodarskom poslovanju, zlouporabu položaja i ovlasti, primanje mita, davanje mita, prijevaru, računalnu prijevaru, prijevaru u gospodarskom poslovanju, pranje novca i subvencijsku prijevaru. Nadalje, pravo na dodjelu potpore male vrijednosti nemaju poduzetnici (nakladnici) koji djeluju u sektorima iz članka 1. stavka 1. Uredbe izuzev nakladnika koji djeluje i u jednom od sektorima iz stavka 1. točke (a), (b), (c) ili (d) Uredbe i u jednom ili više sektora obuhvaćenih područjem primjene Uredbe ili obavlja druge djelatnosti obuhvaćene područjem primjene Uredbe, te se u tom slučaju ovaj Program primjenjuje na potpore dodijeljene u vezi s tim drugim sektorima odnosno djelatnostima, uz uvjet da djelatnosti u sektorima isključenima iz područja primjene Uredbe ne ostvaruju korist od ove potpore.

Za cjelokupno razdoblje trajanja Programa od 2024. do 2026. planira se iznos do 242.400,00 eura. Sredstva za 2024. planirana su u Proračunu Grada Zagreba za 2024. i projekcijama za 2025. i 2026., u Razdjelu 024. Gradski ured za kulturu i civilno društvo u iznosu od 80.000,00 eura za 2024., u iznosu od 81.200,00 eura za 2025. i u iznosu 81.200,00 eura za 2026. godinu, Aktivnost A112403 - Potpore male vrijednosti za subvencioniranje sadržaja u elektroničkim publikacijama, na poziciji 29-3522 Subvencije trgovačkim društvima i zadrugama izvan javnog sektora.